钦定古今图书集成/明伦汇编/交谊典/第043卷 > 《赠蔡子笃诗》王粲
## 钦定古今图书集成/明伦汇编/交谊典/第043卷 > 《赠蔡子笃诗》王粲

蔡睦字子笃为尚书仲宣与之同避难荆州子笃还仲宣作此赠之。

“翼翼飞鸾，载飞载东。我友云徂，言戾旧邦。舫舟翩翩，
以溯大江。蔚矣荒涂，时行靡通。慨我怀慕，君子所同。
悠悠世路，乱离多阻。济岱江行，邈焉异处。风流云散，
一别如雨。人生实难，愿其弗与。旷望遐路，允企伊伫。
烈烈冬日，肃肃凄风。潜鳞在渊，归雁载轩。苟非鸿雕，
孰能飞翻。虽则追慕，予思罔宣。瞻望东路，惨怆增叹。”
率彼江流，爰逝靡期。君子信誓，不迁于时。及子同寮，
生死固之。何以赠行？言授斯诗。中心孔悼，涕泪涟洏。
嗟尔君子，如何勿思。